Toni Xuclà i Gemma Humet, Roger Mas i Cris Juanico enceten les I Nits de Sopar i Música de la Masia Sagués, vora el Monestir de Poblet
La proposta enogastromusical, que s’iniciarà el 18 de juliol, compta amb la participació de prestigiosos cellers de la DO Conca de Barberà. Consulta aquí tota la programació i fes la teva reserva al 659 374 940
El reconegut duet format per Toni Xuclà i Gemma Humet encetarà el proper 18 de juliol les I Nits de Sopar i Música del Restaurant Masia Sagués, un cicle musical i gastronòmic que també comptarà amb altres plats forts: els cantautors Roger Mas, el 8 d’agost, i Cris Juanico, el 5 de setembre. Les actuacions que els quatre artistes han programat en aquest emblemàtic restaurant situat vora el Monestir de Poblet representen una oportunitat única per endinsar-se en la bona música tot gaudint de propostes gastronòmiques i enològiques creades expressament per a l’ocasió. El cicle Nits de Sopar i Música compta amb la col·laboració de tres cellers de la DO Conca de Barberà: Vega Aixalà (Vilanova de Prades), Abadia de Poblet (Vimbodí i Poblet) i Rosa Maria Torres (Sarral), els quals acompanyaran amb els seus vins els menús especials que Masia Sagués servirà sota els monumentals avets tricentenaris del jardí.
El cicle Nits de Sopar i Música del Restaurant Masia Sagués és una de les ofertes més originals i atractives per aquest estiu en l’àmbit de la restauració de les comarques tarragonines. En la primera nit enogastromusical del Restaurant Masia Sagués la música de Toni Xuclà i Gemma Humet maridarà amb plats elaborats amb productes de proximitat. El menú inclourà un primer plat degustació amb textures de salmó, coca de recapte amb anxoves i delícies del mar. Continuarà amb filet de vedella amb crema de ceps, i pel que fa a les postres, els assistents podran saborejar gelat de romaní amb nous garapinyades de Vimbodí i Poblet i reducció de vi de la DO Conca de Barberà. A més, comptarà em la presentació del maridatge a càrrec d’Eva Vera, enòloga del prestigiós Celler Vega Aixalà. Pel que fa a les nits del 8 d’agost (amb Roger Mas) i del 5 de setembre (Cris Juanico), Masia Sagués prepara altres propostes d’alçada, basades en els productes de qualitat del territori i amb el maridatge dels excel·lents vins de la comarca.
Les I Nits de Sopar i Música són una iniciativa del restaurant Masia Sagués, amb la col·laboració dels cellers Vega Aixalà, Abadia de Poblet i Rosa Maria Torres.
Tres generacions de restauradors
El restaurant Masia Sagués (Tel. 659 374 940) és un establiment familiar regentat actualment per la tercera generació de restauradors, encapçalats per Angelina Sagués. L’establiment està situat a la zona baixa del Bosc de Poblet, al costat del monestir cistercenc de Santa Maria de Poblet, al municipi de Vimbodí i Poblet. Els productes del territori, de temporada i l’estil de cuina pròpia son els protagonistes indiscutibles d’aquest històric restaurant de la Conca de Barberà.